
રાજાઓ માટે સંદેશ
શિક્ષકની માર્ગદર્શિકા  ·  જુઓ, સાંભળો અને જીવો – પુસ્તક 8: પવિત્ર આત્માનાં કાર્યો

હું સુવાર્તા વિશે શરમાતો નથી, કેમ કે દરેક વિશ્વાસ કરનારના તારણ માટે તે ઈશ્વરનું સામર્થ્ય છે …



પાઠની રજૂઆત
શરૂઆત
જો તમને કહેવામાં આવે કે તમે રાજ્યપાલ અથવા રાષ્ટ્રપતિ જેવી ખૂબ મહત્ત્વની વ્યક્તિને મળવાના છો, તો તમને કેવું લાગે? તમે પોતાને કેવી રીતે તૈયાર કરો?
પાઠના મુખ્ય મુદ્દાઓ
	1.પાઉલે મુકદ્દમા વિના બે વર્ષ કેદમાં ગાળ્યાં પછી, જેણે પાઉલને કેદમાં નાખ્યો હતો તેની જગ્યાએ નવો રોમન રાજ્યપાલ આવ્યો. નવા રાજ્યપાલ ફેસ્તસે જાણવા માંગ્યું કે યહૂદીઓ પાઉલને કેમ મારી નાખવા માંગે છે. તેને ખબર પડી કે તે એટલા માટે કે પાઉલ શીખવતો હતો કે ઈસુ, જેમને તેમણે મારી નાખ્યા હતા, ફરી જીવતા થયા છે (પ્રેરિતોનાં કૃત્યો 25:19). પરંતુ રોમન કાયદા પ્રમાણે, કોઈ વ્યક્તિને તેની ધાર્મિક માન્યતાઓ માટે મૃત્યુદંડ આપી શકાતો ન હતો.
	2.ફેસ્તસને ખબર ન હતી કે પાઉલનું શું કરવું. પછી આગ્રીપા, જેને રોમનોએ યહૂદીઓનો રાજા બનાવ્યો હતો, અને તેની પત્ની બરનીકી ફેસ્તસની મુલાકાતે આવ્યાં. ફેસ્તસે પાઉલ વિશે આગ્રીપાની સલાહ માંગી. આગ્રીપાએ જવાબ આપ્યો કે પહેલાં તે પાઉલ પોતાના વિશે શું કહે છે તે સાંભળવા માંગે છે (25:14-22).
	3.પાઉલને રાજા આગ્રીપા સમક્ષ લાવવામાં આવ્યો તે એક ભવ્ય પ્રસંગ હતો. ચિત્ર 22 બતાવો. કોણ કોણ હાજર હતું તેનું વર્ણન કરો (25:23). જુદા જુદા લોકોને અને સાંકળોમાં બંધાયેલા પાઉલને દર્શાવો.
	4.રાજ્યપાલ ફેસ્તસે પાઉલનો રાજાને પરિચય કરાવ્યો (25:24-27).
	5.પાઉલ કોઈથી ડરતો ન હતો. તે રાજા સાથે નમ્ર હતો, પણ ઈસુ ખ્રિસ્ત વિશે તેણે મુક્તપણે વાત કરી. મુખપાઠની કલમ મોટેથી વાંચો. ઈસુ પોતાના પર વિશ્વાસ કરનારા સર્વને તારવા આવ્યા છે એ શુભ સમાચાર વિશે ચૂપ રહેવા માટે કોઈ પાઉલને ડરાવી શકે તેમ ન હતું.
	6.પાઉલે રાજાને પોતાની સાક્ષી આપી. આગ્રીપા યહૂદી હતો, તેથી તે અપેક્ષિત મસીહ વિશે જાણતો હતો, તારનાર જેને ઈશ્વરે જગતમાં મોકલવાનું વચન આપ્યું હતું (26:2-18).
	7.પાઉલે પોતાના કાર્ય વિશે વાત કરી અને સર્વત્ર લોકોને સાક્ષી આપી (26:19-23).
	8.પાઉલની સાક્ષીએ સર્વને ઈસુ ખ્રિસ્તનો સ્વીકાર કરવાની તક આપી, પણ ફેસ્તસને લાગ્યું કે પાઉલ પાગલ છે. આગ્રીપાએ થોડો રસ દર્શાવ્યો, પણ અંતે તેને જવા દીધો. સુનાવણીનું પરિણામ એ આવ્યું કે પાઉલ રોમન સામ્રાજ્યના પાટનગર રોમ જશે, જ્યાં સમ્રાટ પોતે તેનો ન્યાય કરશે. તેનો અર્થ એ કે તે જગતના સૌથી મહત્ત્વના શહેરમાં સુવાર્તા લઈ જશે (26:24-32)!
વાર્તા પ્રત્યે આપણો પ્રતિભાવ
સુવાર્તા સર્વ લોકો માટે છે, તેઓ ગમે તે હોય.
ચાલો, હવે આપણા દેશમાં શક્તિશાળી પદ ધરાવનાર દરેક માટે પ્રાર્થના કરવા થોડો સમય કાઢીએ. ચાલો પ્રાર્થના કરીએ કે જે નેતાઓએ ઈસુ ખ્રિસ્તનો સ્વીકાર કર્યો નથી તેમને સાક્ષી આપવાની ખ્રિસ્તીઓને તકો મળે. તેમના ખ્રિસ્તી વિશ્વાસને કારણે જેઓ દુઃખ ભોગવે છે તેમના માટે પણ પ્રાર્થના કરો.
મુખપાઠ કલમ દૃઢ કરાવો

